Twee kinders versmoor in vrieskasŉ Seun en ŉ meisie het versmoor terwyl hulle in ŉ ou vrieskas gespeel het by ŉ huis in Bergville in KwaZulu-Natal. ŉ Polisiewoordvoerder, lt. kol. Vincent Mdunge, sê die seun (4) en meisie (5) het glo Maandag oor middagete in die vrieskas gespeel. Die kinders was na bewering vasgekeer nadat die vrieskas se deur toegeslaan het. Hulle liggame is ŉ paar uur later deur familielede gevind. Mdunge sê die polisie vermoed nie vuilspel nie. Dit is in die stadium nie duidelik of die seun en meisie familie was nie. Die polisie ondersoek die saak.